b'\n_START_ARTICLE_\nNavadni rakitovec\n_START_SECTION_\nOpis\n_START_PARAGRAPH_\nNavadni rakitovec zraste do 10 metrov visoko  in ima trnaste veje s srebrnkasto skorjo, ki je na mladih vejah luskasta. Listi rastline so ozki in podolgovati, jaj\xc4\x8dasto suli\xc4\x8daste oblike, po zgornji strani sivo zelene, po spodnji pa srebrno bele barve. Po spodnji strani so ti 2-6 cm dolgi listi pora\xc5\xa1\xc4\x8deni s kratkimi, gostimi dla\xc4\x8dicami. Name\xc5\xa1\xc4\x8deni so na kratke peclje._NEWLINE_Rastline so dvodomne vetrocvetke, drobni cvetovi, zra\xc5\xa1\xc4\x8deni v grozdasta socvetja pa po\xc5\xbeenejo zgodaj spomladi v pazduhah dvoletnih poganjkov. Cvetovi so rumenkaste barve, iz oplojenih pa se na \xc5\xbeenskih rastlinah razvijejo majhni jaj\xc4\x8dasti plodovi rde\xc4\x8de oran\xc5\xbene ali rumeno oran\xc5\xbene barve. V plodovih je po ena jaj\xc4\x8dasta pe\xc5\xa1ka, obdana s trdo lupino. Plodovi ostanejo na rastlinah \xc5\xa1e dolgo potem, ko le-te odvr\xc5\xbeejo listje. Jagode rastline so med najbolj hranljivimi plodovi, saj vsebujejo okoli 9\xc2\xa0% ma\xc5\xa1\xc4\x8dobnih olj, semena pa kar 13%. Poleg v vodi topnih, vsebujejo tudi v olju topne vitamine. Poleg tega vsebujejo plodovi tudi od 2 do 3\xc2\xa0% prostih kislin. Ena najpomembnej\xc5\xa1ih sestavin rakitovca je tudi kvercetin.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadni rakitovec je raz\xc5\xa1irjen po Srednji in Severni Evropi ter po Zahodni in Srednji Aziji. Ni zahtevna rastlina; dobro prena\xc5\xa1a su\xc5\xa1o, pa tudi slana obmorska podro\xc4\x8dja. Razmno\xc5\xbeuje se s semeni in s potaknjenci. Po evropskih vrtovih navadni rakitovec najdemo kot okrasno rastlino, saj je v jeseni izjemno dekorativen._NEWLINE_Iz semen pridobivajo posebna olja, ki se uporabljajo v medicinske namene, med drugim pri zdravljenju sr\xc4\x8dnih obolenj in za nego ko\xc5\xbee. Olje so na svojih nalogah uporabljali tudi ruski kozmonavti za za\xc5\xa1\xc4\x8dito pred opeklinami zaradi sevanja.'